

**Τα προσφυγικά σωματεία έλαβαν τις χορηγίες από τον ΚΟΑ**

Τα προσφυγικά σωματεία έλαβαν τις χορηγίες για το 2023 από τον Κυπριακό Οργανισμό Αθλητισμού την Τρίτη 9 Μαΐου 2023. Ο Πρόεδρος του ΚΟΑ Ανδρέας Μιχαηλίδης, το μέλος του ΔΣ Σωτήρης Αδάμου και η Γενική Διευθύντρια Μαίρη Χαραλάμπους Παπαμιλτιάδη, παρέδωσαν τις επιταγές στους Προέδρους/Εκπροσώπους των εννέα σωματείων στα κεντρικά γραφεία του Οργανισμού.

«Το έχω πει πολλές φορές, είναι από τις πιο όμορφες στιγμές για τον ΚΟΑ όταν δίνουμε τις επιταγές στα προσφυγικά σωματεία. Έχετε την υποχρέωση να τα κρατάτε ζωντανά μέχρι τη μεγάλη μέρα της επιστροφής» είπε ο Πρόεδρος του ΚΟΑ, ο οποίος τόνισε ότι πέραν του αρχικού ποσού που είχε εγκριθεί από το ΔΣ ύψους 1.6 εκατ. ευρώ, στον συμπληρωματικό προϋπολογισμό που κατέθεσε ο Οργανισμός πρόσθεσε άλλο ένα ποσό ύψους 800.000 ευρώ για τα σωματεία: 300.000 για τα τρέχοντα έξοδα και 500.000 για βελτιωτικά έργα στις αθλητικές εγκαταστάσεις.

Εκ μέρους των προσφυγικών σωματείων μίλησε ο Πρόεδρος του Εθνικού Άχνας Κίκης Φιλίππου, ο οποίος ευχαρίστησε τον ΚΟΑ για την ετήσια χορηγία προς τα σωματεία, εστιάζοντας στο νυν Συμβούλιο και τον Πρόεδρο Ανδρέα Μιχαηλίδη: «Κάνουμε αγώνα επιβίωσης και ευτυχώς εσείς αυξήσατε το ποσό που είχε εγκριθεί αρχικά, διαφορετικά πολλά σωματεία δεν θα επιβίωναν. Υπήρχαν 19 προσφυγικά σωματεία και τώρα είμαστε 9. Χωρίς τη χορηγία του ΚΟΑ, όπως τη λαμβάνουμε σήμερα, θα είχαν επιβιώσει 3. Ευχαριστούμε ειλικρινά τον ΚΟΑ, καθώς και τον πρώην Πρόεδρο Κλεάνθη Γεωργιάδη και τον νυν Πρόεδρο Ανδρέα Μιχαηλίδη για τη συνεχή στήριξη».

Τα εννέα προσφυγικά σωματεία που έλαβαν τη χορηγία είναι: Ανόρθωση, Νέα Σαλαμίνα, Δόξα Κατωκοπιάς, ΑΣΙΛ Λύσης, Εθνικός Άχνας, Εθνικός Άσσιας, ΠΑΕΕΚ Κερύνειας, Ηρακλής Γερολάκου και Διγενής Μόρφου.